Steve weier om vir e-tol te betaal; Cosatu bal ook vuisSteve Hofmeyr. Foto: Facebook Steve Hofmeyr het Dinsdag aangekondig dat hy nie vir e-tol gaan betaal nie en dat tollenaars hom “naar maak”. Die Suid-Afrikaanse Nasionale Padagentskap (Sanral) het die e-tolstelsel Dinsdag amptelik op Gautengse hoofweë in werking gestel. Alhoewel daar steeds konstante verkeersvloei op die provinsie se tolpaaie is, word alternatiewe roetes egter meer deur motoriste gebruik. Lees meer hier. Hofmeyr het Dinsdag op Facebook gesê: “E-tol. Ek betaal nie. Die tollenaars maak my naar. Dis nie net Sanral se skuld nie. Ek vertrou NIKS waaroor die ANC opgewonde is nie. Ek ken my alternatiewe roetes, maar die sisteem kan slegs op sy knieë gebring word deur te volhard op die tolpaaie.” [sic] Intussen het die vakverbond Cosatu Dinsdag aangekondig hulle gaan aanhou stry teen die omstrede e-tolstelsel totdat die regering na sy mense luister. “3 Desember verteenwoordig ŉ dag wat ons regering geweier het om na die standpunte van sy mense en die armes te luister,” het Dumisani Dakile, Gautengse sekretaris van Cosatu, aan verslaggewers in Johannesburg gesê. Hy het gesê die regering het sy eiesinnigheid en onwilligheid bewys om saam met die land se werkers te werk. Hy het gesê lede van Cosatu sal aanhou met optogte en selfs op eetstakings gaan in protes teen die stelsel. “Dit verteenwoordig ‘n duidelike demonstrasie van kaders wat reeds magsdronk is en glo dat hulle kan doen wat hulle wil.” Die DA het ook Dinsdag hul protes oor die e-tolstel uitgespreek deur ‘n boodskap die lug in te stuur. Lees meer hier.